UREDBA KOMISIJE (EU) 2023/128

z dne 18. januarja 2023

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za benalaksil, bromoksinil, klorsulfuron, epoksikonazol in fenamifos v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 18(1)(b) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za benalaksil, bromoksinil in fenamifos so bile določene v Prilogi II k Uredbi (ES) št. 396/2005. Za klorsulfuron in epoksikonazol so bile MRL določene v delu A Priloge III k navedeni uredbi.

(2) Odobritev aktivne snovi benalaksil z Uredbo Komisije (EU) 2020/1280 (2) ni bila obnovljena tudi iz razlogov, povezanih z zdravjem ljudi. Navedena odobritev je prenehala veljati 31. julija 2021. Vse obstoječe registracije fitofarmacevtskih sredstev, ki vsebujejo navedeno aktivno snov, so bile preklicane.

(3) V okviru neobnovitve odobritve aktivne snovi benalaksil Evropska agencija za varnost hrane (v nadaljnjem besedilu: Agencija) ni mogla ugotoviti, da snov nima lastnosti endokrinih motilcev (3).

(4) Benalaksil-M je odobrena aktivna snov za uporabo v fitofarmacevtskih sredstvih. Opredelitev ostankov za benalaksil in benalaksil-M je „benalaksil, vključno z drugimi zmesmi sestavnih izomerov, ki vključujejo benalaksil-M (vsota izomerov)“. MRL za benalaksil na namiznem grozdju, krompirju, česnu, čebuli, šalotki, lubenicah, solati in poru so varne za potrošnike in bi jih bilo treba ohraniti, da se upoštevajo dovoljene uporabe aktivne snovi benalaksil-M na navedenih proizvodih. Za vinsko grozdje in melone obstoječe MRL ustrezajo mejnim vrednostim ostankov po Codexu (v nadaljnjem besedilu: CXL). So varne za potrošnike in bi jih bilo treba ohraniti tudi v skladu s členom 14(2), točka (e), Uredbe (ES) št. 396/2005. MRL za dovoljene uporabe aktivne snovi benalaksil-M na jajčevcih in paradižniku so nižje od MRL za benalaksil. Zato bi bilo treba MRL za benalaksil na navedenih proizvodih znižati na sedanje MRL za benalaksil-M. Za papriko in semena oljne ogrščice ne obstaja nobena dovoljena uporaba za benalaksil-M in ni CXL ali uvoznih toleranc. MRL za benalaksil na navedenih proizvodih bi bilo treba v Prilogi II k Uredbi (ES) št. 396/2005 znižati do meje določljivosti.

(5) Odobritev aktivne snovi bromoksinil z Uredbo Komisije (EU) 2020/1276 (4) ni bila obnovljena tudi iz razlogov, povezanih z zdravjem ljudi. Odobritev aktivne snovi je prenehala veljati 31. julija 2021. Vse obstoječe registracije fitofarmacevtskih sredstev, ki vsebujejo bromoksinil, so bile preklicane in za navedeno aktivno snov ni CXL ali uvoznih toleranc. Zato je v skladu s členom 17 Uredbe (ES) št. 396/2005 v povezavi s členom 14(1), točka (a), navedene uredbe primerno črtati MRL, ki so določene za to snov v Prilogi II k Uredbi (ES) št. 396/2005. MRL za vse proizvode bi bilo treba določiti v višini meje določljivosti v Prilogi V k Uredbi (ES) št. 396/2005 v skladu s členom 18, točka (1)(b), navedene uredbe.

(6) Odobritev aktivne snovi klorsulfuron je prenehala veljati 31. decembra 2019, vlagatelj pa ni predložil zahtevka za njeno obnovitev. Vse obstoječe registracije fitofarmacevtskih sredstev, ki vsebujejo navedeno aktivno snov, so bile preklicane. Za klorsulfuron ne obstajajo nobene CXL ali uvozne tolerance. Zato je v skladu s členom 17 Uredbe (ES) št. 396/2005 v povezavi s členom 14(1), točka (a), navedene uredbe primerno črtati MRL, ki so določene za to snov v delu A Priloge III k Uredbi (ES) št. 396/2005. MRL za vse proizvode bi bilo treba določiti v višini meje določljivosti v Prilogi V k Uredbi (ES) št. 396/2005 v skladu s členom 18, točka (1)(b), navedene uredbe.

(7) Odobritev aktivne snovi epoksikonazol je prenehala veljati 30. aprila 2020, vlagatelj pa je umaknil zahtevek za njeno obnovitev. Vse obstoječe registracije fitofarmacevtskih sredstev, ki vsebujejo navedeno aktivno snov, so bile preklicane. Za epoksikonazol ne obstajajo nobene CXL ali uvozne tolerance. Zato je v skladu s členom 17 Uredbe (ES) št. 396/2005 v povezavi s členom 14(1), točka (a), navedene uredbe primerno črtati MRL, ki so določene za to snov v delu A Priloge III k Uredbi (ES) št. 396/2005. MRL za vse proizvode bi bilo treba določiti v višini meje določljivosti v Prilogi V k Uredbi (ES) št. 396/2005 v skladu s členom 18, točka (1)(b), navedene uredbe.

(8) Odobritev aktivne snovi fenamifos z Uredbo Komisije (EU) 2020/1246 (5) ni bila obnovljena tudi iz razlogov, povezanih z zdravjem ljudi. Odobritev aktivne snovi je prenehala veljati 23. septembra 2020. Vse obstoječe registracije fitofarmacevtskih sredstev, ki vsebujejo fenamifos, so bile razveljavljene.

(9) V okviru neobnovitve odobritve aktivne snovi fenamifos je Agencija ugotovila številne pomisleke (6) v zvezi s tveganjem za zdravje potrošnikov in manjkajočimi podatki za reprezentativne uporabe v zvezi z zelenjavo – plodovkami.

(10) MRL za namizno grozdje in vinsko grozdje ustrezajo uvoznim tolerancam, ker pa je bil sveženj podatkov za metabolita M01 in M02 o genotoksičnosti nepopoln in ocene tveganja za potrošnike ni bilo mogoče dokončati, tveganja za potrošnike ni mogoče izključiti. MRL za paradižnik, papriko, jajčevce, melone in koren sladkorne pese temeljijo na uporabah fenamifosa v EU, ki so bile preklicane. Zato je v skladu s členom 17 Uredbe (ES) št. 396/2005 v povezavi s členom 14(1), točka (a), navedene uredbe primerno črtati MRL, ki so določene za to snov v Prilogi II k Uredbi (ES) št. 396/2005. MRL za vse proizvode bi bilo treba določiti v višini meje določljivosti v Prilogi V k Uredbi (ES) št. 396/2005 v skladu s členom 18, točka (1)(b), navedene uredbe.

(11) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Za vse aktivne snovi, ki jih zajema ta uredba, so navedeni laboratoriji predlagali meje določljivosti za posamezne proizvode, ki jih je mogoče analizno doseči.

(12) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(13) Uredbo (ES) št. 396/2005 bi bilo zato treba ustrezno spremeniti.

(14) Državam članicam, tretjim državam in nosilcem živilske dejavnosti bi bilo treba pred začetkom uporabe novih MRL omogočiti primerno obdobje, da se bodo lahko prilagodili zahtevam, ki bodo nastale ob spremembi zadevnih MRL.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 8. avgusta 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2023 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Izvedbena uredba Komisije (EU) 2020/1280 z dne 14. septembra 2020 o neobnovitvi odobritve aktivne snovi benalaksil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 301, 15.9.2020, str. 4).

(3) Evropska agencija za varnost hrane, Conclusion on the peer review of the pesticide risk assessment of the active substance benalaxyl (Sklep o strokovnem pregledu ocene tveganja pesticidov z aktivno snovjo benalaksil). EFSA Journal 2020; 18(1):5985.

(4) Izvedbena uredba Komisije (EU) 2020/1276 z dne 11. septembra 2020 o neobnovitvi odobritve aktivne snovi bromoksinil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 300, 14.9.2020, str. 32).

(5) Izvedbena uredba Komisije (EU) 2020/1246 z dne 2. septembra 2020 o neobnovitvi odobritve aktivne snovi fenamifos v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 288, 3.9.2020, str. 18).

(6) Evropska agencija za varnost hrane, Conclusion on the peer review of the pesticide risk assessment of the active substance fenamiphos (Sklep o strokovnem pregledu ocene tveganja pesticidov z aktivno snovjo fenamifos). EFSA Journal 2019; 17(1):5557.